ET Euroopa Liidu Teataja C 128/19

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 128/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) NR 510/2006

„TINCA GOBBA DORATA DEL PIANALTO DI POIRINO”

EÜ NR: IT/PDO/005/0357/03.08.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimi: Ministero delle Politiche agricole e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: qpa3@politicheagricole.it

2. Rühm:

Nimi: Associazione produttori della tinca gobba dorata del pianalto di Poirino Aadress: Via Cesare Rossi, 5 I-0046 Poirino (TO) Tel: (39) 011 945 01 14 Faks: (39) 011 945 02 35 E-post: — Liikmed: tootjad/töötlejad ( X ) muud ( )

3. Toote tüüp:

Rühm 1.7 — Värske kala, limused ja koorikloomad ning neist valmistatud tooted.

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1 Nimetus: „Tinca Gobba Dorata del Pianalto di Poirino”

4.2 Kirjeldus: Nimetus „Tinca Gobba Dorata del Pianalto di Poirino ”hõlmab linaski (Tinca tinca) liiki kuuluvaid värskeid, töötlemata kalu, mis on aretatud ja kasvatatud allpool osutatud punktis 4.3 määratletud geograafilises piirkonnas ning on järgmiste füüsiliste omadustega:

välimus: kuldkollane, selg paks ja ümar;

nahk: eredavärviline, grafiithalli või opaalrohelise läikega selg, küljed kuldkollased, nahk väga õhuke, mitte üle 1 mm; nahal võib olla jälgi, sisselõikeid või marrastusi, kui need ei ole lahtised haavad ega tekkinud kala püüdmisel või kisklusel;

naha limasus: läbipaistev ja tihedalt nahale kleepuv lima, märgatav ainult puudutamisel;

silmad: säravad, elavad, läikivad, kumera kujuga, läbipaistva sarvkesta, musta pupilli ja kollase või oranži silmamunaga;

lõpused: erepunase või roosaka värvusega, niisked, ilma lima, muda, parasiitide ja muude võõrkehadeta;

soomused: tihedalt naha küljes, säravad, sillerdavad, kuldse helgiga;

keha: tugev ja kindel, kergelt elastne, ei allu puudutusele, ei ole lõtv ega pehme;

lõhn: õrn värske vee lõhn, ilma terava, ebameeldiva või tugeva kalalõhnata, täielikult ilma muda, rohu või orgaaniliste ainete lõhnata;

sisikond: kergelt pundunud, sädelev ja sile, kergelt pärlivarjundiga, ei ole kortsus või lõtv, ilma ebameeldiva või iseloomuliku muda või rohu lõhnata;

kõhukelme: läbipaistev, särav, lõhnatu ning tihedalt liha küljes;

lihaskond: elastne ja tugev, enamjaolt valkjasroosa ja uimelihaste puhul punane, lõhnatu ja kindlasti ilma muda või rohulõhnata.

Organoleptiliste omaduste poolest on linask „Tinca Gobba Dorata del Pianalto di Poirino ”õrn, üsna ühtlane, lahja ja seetõttu ilma ebameeldiva või iseloomuliku ega muda või rohu lõhnata. Maitseomadustelt on kala mahe ja õrn, üsna erinev mereveekalade maitsest.

4.3 Geograafiline piirkond: Täielikult kuuluvad tootmispiirkonna alla järgmiste kommuunide alad: Poirino (TO), Isolabella (TO), Cellarengo (AT), Pralormo (TO), Ceresole d'Alba (CN). Osaliselt kuuluvad tootmispiirkonna alla järgmiste kommuunide alad: Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno ning Dusino S. Michele, Valfenera, Bottigliera D'Asti, S. Paolo Solbrito ja Villanova d'Asti.

4.4 Päritolutõend: Tootmisprotsessi igas järgus peab toimuma järelevalve, milles dokumenteeritakse igas tootmisjärgus sissetulevad ja väljaminevad tooted. Lisaks eespool nimetatule tagavad toote jälgitavuse sissekanded kontrolliasutuse hallatavatesse eriregistritesse tiikide asukoha ja tootjate kohta; tootmisregistrite pidamine ning tootekoguste teatavakstegemine kontrolliasutusele. Kontrolliasutus kontrollib vastavalt tootmise spetsifikaadile ja vastava kontrollikava sätetele kõiki asjaomastesse loenditesse kantud füüsilisi ja juriidilisi isikuid.

4.5 Tootmismeetod: Kalakasvatusse toodud noorkalad, isegi kui nende hulka kuuluvad keskmise suurusega ja kudevad linaskid jäetakse kasvama, kuni nad saavutavad soovitud suuruse. Linaskit „Tinca Gobba del Pianalto di Poirino ”kasvatatakse kindlalt monokultuurina. Toote suurus varieerub noorkalast kuni täiskasvanud ja kudeva kalani vastavalt tarbija soovidele Linaskit kasvatatakse olemasolevates või uutes savitiikides, mis peavad asuma tootmispiirkonnas. Tiikide vett võib saada:

sademetest,

pinnaveest,

põhjaveest, mis on üldjuhul tiikidesse juhitud.

Lisaks olemasolevatele savitiikidele võib teha ka uusi, tingimusel et neis ei kasutata kunstlikke sidusmaterjale või muud materjali kui Pianalto savi, säilitades nii linaski tinca gobba dorata iseloomuliku värvuse. Ümbritsevate maade harimisest tuleneva saastatuse vältimiseks tuleb tiigi ümber rajada vähemalt viie meetri laiune puhverala. Sellel alal on herbitsiidide kasutamine keelatud. Noorkalade saamiseks võib kudemisvalmis kalu välja valida ja ristata. Lubatud on nii looduslik kui kunstlik paljunemine. Kalakasvatuste sööta valmistatakse ette looduslike väetiste abil tiikides, kus saadakse zooplanktonit noorkalade võõrutuse ja kasvu tagamiseks. Seejärel võib nuumamisetapis kasutada toidulisandeid, mida valmistatakse ainetest, mis ei ole saadud loomajahust ega geneetiliselt muundatud organismidest, ning mille proteiinisisalduse puhul on jälgitud loomsete ja taimsete proteiinide õiget vahekorda ning mis ei ületa 45 % kaalust. Ettevõtted, kes soovivad hakata valmistama toodet KPN „Tinca Gobba Dorata del Pianalto di Poirino”, peavad üksikasjalikult järgima ELile esitatud spetsifikaadi nõudeid. Toote jälgitavuse ja kontrolli tagamiseks peab tootmine toimuma punktis 4.3 osutatud tootmispiirkonnas. Kuna kalatooted on kergesti riknevad ning nendega tuleb tegeleda ülima tähelepanuga, välditakse sellise nõude abil ka nakkusohtu ja tagatakse, et toode säilitab oma organoleptilised ja kvalitatiivsed omadused.

4.6 Seos: Erinevalt muude geograafiliste piirkondade linaskitest ei ole linaskil „Tinca Gobba Dorata del Pianalto di Poirino ”muda või rohu maitset ega lõhna ning tema liha on õrn. See omadus on Pianalto di Poirino piirkonnas alati kasutusel olnud kalakasvatustavade otsene tulemus. Piirkonna kalakasvatuste olud on samalaadsed — tiigid ei võimalda põhjamuda pidevat lisandumist ning veeolud on kogu tootmisperioodi vältel äärmiselt mitmekesised, mille tõttu ei saa tekkida soodsaid tingimusi vetikate õitsemiseks.

See selgitab, miks Pianalto di Poirino linaskikasvatusele spetsialiseerunud kalakasvatustes ei teki püsivat ja ühtlast sinivetikate populatsiooni, mis omakorda tähendab, et kala lihale ei lisandu tüüpilist mudalõhna, mida prantslased tähistavad sõnaga „limon”.

Pianalto di Porino kõrged tasandikud on Alpidest allavoolavatest pinnavetest ja jõgede tasandist allapoole jäävatest põhjavetest kaugel. Piirkonna aastane sademetehulk on madal (700 mm) ja piiratud mõõtmetega valglast voolab vesi kiiresti tasandikule. Pianalto di Poirino iseloomulik savine ja vooreline struktuur on looduslikult kohane pinnavete kogunemiseks. Piirkonna elanikud kohandasid pinnast ja ehitasid pinnase niisutamiseks kasutatava vee kogumiseks tiike, mis sobisid hästi ka linaski kasvatamiseks. Pinnase ümberkujundamisest andis ja annab tänagi tunnistust paljude väikeste ja suurte kalakasvatuste olemasolu külade ja asulate läheduses. Tiikides on alati kasvatatud linaskit, seda nii täiendava proteiini saamiseks kui ka kaubanduslikel eesmärkidel. Minevikus kasutati tiike veel mitmeks otstarbeks: savikaevanduseks, karja joogikohaks, niisutuseks ja muuks selliseks. Tiikides oli vett kogu aasta vältel ning vaatamata orgaaniliste ainete tekkele, veetaseme suurele kõikumisele, hapnikusisaldusele ja temperatuurile oli seal võimalik kasvatada selliste tagasihoidlike tingimustega kõige paremini kohandunud kala linaskit. Suurem osa kalakasvatustest asub Poirino kommuuni territooriumil, kuid umbes 400 tiiki on laiali kogu Pianalto kõrgtasandikel, andes maastikule selle kordumatu omapära. Pianalto di Poirino kalakasvatustes kasvatatud linaskil ei ole mudalõhna, mida seostatakse tavaliselt vähem või rohkem riisipõldude vees, jõgedes või Pianaltost vähem soodsa asukohaga järvedes kasvatatava linaskiga. Erilised mulla- ja kliimatingimused koos tootmisviisi sajanditevanuste traditsioonidega annavad linaskile „Tinca Gobba Dorata del Pianalto di Poirino ”erilised omadused, mis muudavad selle toote kordumatuks. Seda suurepärast kohalikku toodet süüakse tavaliselt sama piirkonna hotellides ja restoranides, mis tarbivad ära peaaegu kogu kohaliku toodangu.

Sidemest Altopiano di Poirino moodustumiseni viinud geoloogiliste protsesside ja samasse ajajärku kuuluvate kalaliikide tekke vahel võib järeldada, et Tinca tinca't võib pidada kohalikuks algliigiks, mis oli levinud või levimas alates neogeeni ajastu kesk- ja hilispleistotseenist. Tinca Gobba Dorata kui Pianalto di Poirinos kasvatatava, kulinaarselt hinnatud ja majandusliku väärtusega kalaliigi olemasolust annavad tunnistust 13. sajandist pärit dokumendid. Ceresole d'Alba elanikele kohustuslike maksude seas oli ka maks, mida tuli tasuda erinevas koguses linaskites. Suhteliselt hiljuti on tulnud ilmsiks mitmesugust üksikasjalikku teavet, näiteks aastal 1954 kirjastuse Ciappichelli välja antud kogumikus „Torino ja Piemonte geograafiline uurimus ”pühendas üks autoritest, Natale Veronesi, terve peatüki linaskikasvatusele „Pianalto di Poirino kalakasvatused ja nende tavad”. Mitmete huvitavate kirjelduste seas räägib Veronesi ka professionaalsetest kalameestest, kel oli tavaks hallata üüri- või rendilepingu alusel ka teiste omanike kalakasvatusi. Kuna Altopianos ei olnud suuri jõgesid, kus kala kasvatada, oli selle tegevuse piisavaks põhjenduseks linaskikasvatusest saadav tulu. Uurides Poirino soolatarneid (Consegne del sale) näeme, et juba 1775. aastal oli piirkonnas viis kaluriperekonda, kes said oma sissetuleku tõenäoliselt linaski kasvatusest ja müügist. Professionaalne kalandustegevus linaskikasvatuse tähenduses on toimunud sajandeid ja alles hiljuti, umbes 1980ndate alguses, ei täheldatud sellel alal enam täiskohaga töötajaid, ehkki ala on jäänud siiski põllumajanduse kõrvaltegevuseks. Toote jälgitavuse tagamiseks haldab kontrolliasutus tootjate, kasvanduste varude ja töötlejate registreid.

4.7 Kontrolliasutus:

Nimi: CERTIQUALITY Aadress: via Gaetano Giardino, 4 I-20123 Milano Tel: (39) 02 80 69 171 Faks: (39) 02 86 46 52 95 E-post: certiquality@certiquality.it

4.8 Märgistus: Toodet müüakse ühekordsetes konteinerites või kottides, millel on

kiri „Tinca Gobba Dorata del Pianalto di Poirino”,

pilt vasakusse suunda pööratud peaga emalinaskist,

kiri „Denominazione d'Origine Protetta — D.O.P.”.

Märgisel võib olla ka tootjat või tootjaettevõtet tutvustav kiri, mille suurus ei tohi olla suurem kui pool eespool nimetatud kirjast. Märgisel peab olema ka spetsifikaadi üksikasjalikele ettekirjutustele vastav logo ja kiri.

Tooteid, mille valmistamisel on kasutatud KPNga toote töötlemist, võib pärast valmistus- ja töötlemisprotsesse turustada pakendites, mis sisaldavad viidet sellele nimetusele ilma ühenduse logota, tingimusel et

kaitstud päritolunimetusega toode, mis on sellisena kinnitatud, on vastavas kaubakategoorias ainulaadne;

kaitstud päritolunimetusega toote kasutajad on saanud loa intellektuaalomandi õiguse valdajatelt, kes on õigused omandanud kaitstud geograafilise tähise registreerimisega ja kes kuuluvad põllumajandus- ja metsandusministeeriumi poolt tunnustatud ühendusse. Kõnealune ühendus kannab kasutajad ühtlasi asjakohastesse registritesse ja teostab järelevalvet kaitstud päritolunimetuse nõuetekohase kasutamise üle. Tunnustatud ühenduse puudumisel täidab eespool kirjeldatud ülesandeid põllumajandus- ja metsandusministeerium kui määruse (EÜ) nr 510/2006 rakendamise eest vastutav riigiasutus.

(1) ELT L 93, 31.3.2006, lk 12.